আইপিএল-এর ঢাকে কাঠি পড়ে গিয়েছে। এখন খালি মাঠে বল গড়ানোর অপেক্ষা। টুর্নামেন্ট শুরু হচ্ছে ৭ তারিখে মুম্বই ইন্ডিয়ান্স ও সিএসকে ম্যাচের মাধ্যমে। দ্বিতীয় দিনেই ফের হাড্ডাহাড্ডি লড়াইয়ের অপেক্ষায় ইডেন। মুখোমুখি নতুনভাবে আইপিএল সংসারে আবির্ভূত হওয়া কেকেআর এবং আরসিবি।
কোহলি বনাম কার্তিক দ্বৈরথ নিয়ে এখন থেকেই যুদ্ধের দামামা বেজে গিয়েছে শহরে। কিন্তু প্রশ্ন একটাই! কারা ওপেন করবেন নতুন চেহারার নাইটদের জার্সিতে। গম্ভীরময় কেকেআর-এ ওপেনিং নিয়ে প্রশ্নই ছিল না। অধিনায়ক গম্ভীরের সঙ্গে প্রথমেই ক্রিজে দেখা যেত রবীন উত্থাপ্পাকে।

এই বিষয়ে অন্যান্য খবর

গম্ভীরকে কেন ছেড়ে দিল কলকাতা, কারণ জানালেন কেকেআর কর্তা
কলকাতায় অধিনায়ক হয়ে মোটেও ‘খুশি’ নন! আক্ষেপে ভাসলেন কার্তিক


কিন্তু এবার পরিস্থিতি আলাদা। গম্ভীর দল ছেড়েছেন। অনেক নতুন সদস্যের আর্বিভাব ঘটেছে। সূত্রের খবর, এবার কেকেআর-এর ওপেনিং জুটিতে থাকছে চমক। শহরের এক অনুষ্ঠানে হাজির হয়ে কেকেআর-এর সিইও ভেঙ্কি মাইশোর সম্প্রতি বলেছেন, গোটা টুর্নামেন্টেই ক্রিস লিন ও আন্দ্রে রাসেলকে ওপেনার হিসেবে দেখা যেতে পারে।

ক্রিস লিন ও আন্দ্রে রাসেল। — গেটি ইমেজেস ও  লিনের ফেসবুক
তবে কেকেআর-এর সিইও এমন কথা জানালেও প্রশ্ন থাকছে। কিছুদিন আগে শেষ হওয়া পাকিস্তান সুপার লিগে চোটের কারণে খেলতে পারেননি লিন ও রাসেল। তবে কেকেআর-এর টিম ম্যানেজমেন্ট আশাবাদী, দুই বিদেশি তারকাকেই গোটা টুর্নামেন্টে পাওয়া যাবে।